32 vas wat glo kiesersregistrasie wil ontwrigArgieffoto Altesaam 32 verdagtes is in Mthatha en Ntabankulu in die Oos-Kaap in hegtenis geneem op aanklag van openbare geweld. “Altesaam 26 verdagtes, tussen 19 en 39 jaar oud, is Saterdag omstreeks 16:00 deur lede van die openbareorde-polisie-eenheid in hegtenis geneem nadat hulle die stempunt by Polar Park JSS in Mthatha gewelddadig gesluit en personeellede van die Onafhanklike Verkiesingskommissie toegang geweier het,” het kol. Sibongile Soci, woordvoerder van die polisie, gesê. “Die verdagtes sal Maandag in die Mthatha-landdroshof verskyn op aanklag van openbare geweld.” Ses verdagtes tussen 19 en 44 jaar oud is omstreeks middernag in Ntabankulu in hegtenis geneem nadat hulle glo slote op die grondpad tussen Bagqozini en Mzimhlophe gegrawe het, in ŉ poging om lede van die gemeenskap te verhoed om te registreer om te stem. “die verdagtes sal Maandag in die Ntabankulu-landdroshof verskyn op aanklag van openbare geweld en opsetlike saakbeskadiging,” het Soci bygevoeg. Lt.genl. Celiwe Binta, provinsiale polisiekommissaris, het gesê die polisie in die provinsie is toegewyd om seker te maak die kiesersregistrasie vind vreedsaam plaas.